text: Per Ørum siger ja til grænsekontrol 
  10 juni 2011 kl. 16.25
  Regeringen har sikret sig flertal for aftalen om øget grænsekontrol efter Per Ørum har meldt sin støtte.
  Kristendemokraten Per Ørum Jørgensen har tilsluttet sig aftalen om styrket grænsekontrol. Det oplyser Finansministeriet til Ritzau.
  Regeringens flertal var ellers blevet tvivlsomt, da der torsdag tegnede sig et muligt billede af, at regeringen måske kun kunne mønstre 89 af de 90 nødvendige mandater.
  Men med Per Ørum Jørgensens mandat har regeringen nu efter alt at dømme de 90 nødvendige mandater.
  Regeringen havde håbet på, at bevillingen til den øgede grænsekontrol ville gå igennem på et møde i Folketingets finansudvalg i dag. Men den blev sendt til afstemning i folketingssalen, hvilket altså udfordrede aftalen.
  Både statsminister Lars Løkke Rasmussen (V) og finansminister Claus Hjort Frederiksen (V) har tidligere gjort det klart, at regeringen ville kæmpe for at få aftalen hjem.
  Og Claus Hjort Frederiksen, som er regeringens chefforhandler, sagde tidligere fredag, at han følte sig overbevist om, at det ville lykkes at finde et flertal for aftalen.
  